Ramaphosa steek Tom Moyane in die pad | Maroela Media
Pres. Cyril Ramaphosa het Tom Moyane, kommissaris van die Suid-Afrikaanse Inkomstediens (SAID), summier ontslaan.
Die presidensie sê Ramaphosa se besluit volg ná aanbevelings deur die SAID-ondersoekkommissie onder voorsitterskap van regter Robert Nugent dat onmiddellike optrede vereis word om enige verdere agteruitgang in die land se belastingadministrasie te voorkom, berig African News Agency.
In 'n brief aan Moyane sê Ramaphosa dat die tussentydse verslag van die Nugent-kommissie "'n uiters kommerwekkende prent skets van die huidige stand van die SAID en die roekelose wanbestuur wat u termyn as SAID-kommissaris gekenmerk het".
"Wat in baie opsigte selfs kommerwekkender is, is u weiering om betekenisvol deel te neem aan die SAID-kommissie om die grondoorsake van die sistemiese mislukkings by die SAID, asook maniere om dit te keer, te help identifiseer," het hy gesê.
"Die voorlopige verslag stel dit duidelik: op grond van aansienlike bewyse wat die SAID-kommissie bymekaargemaak het, sal dit die beste wees om u dienste te beëindig ten einde die uitdagings by die Inkomstediens op te los."
Die Corruption Watch het intussen Ramaphosa se besluit verwelkom. "Ons is vas oortuig dat aanstellings op Moyane se vlak – wat kabinetsministers en uitvoerende hoofde van staatsmaatskappye instel – dien solank dit die president behaag," sê David Lewis, die teenkorrupsie-organisasie se uitvoerende direkteur.
"Die president het nie net die reg om iemand op hierdie vlak van die staatsdiens af te dank nie; dis ook sy plig om dit te doen wanneer hy vertroue in die vermoë en integriteit van een van sy aanstellings verloor. Dis duidelik deel van die president se grondwetlike pligte om die belange van almal wat in Suid-Afrika woon te beskerm."
Lewis sê sy ontslag by die SAID verander niks aan hul vasbeslotenheid om met strafregtelike klagte teen hom deur te druk nie. "Deur van die SAID 'n werktuig van staatskaping te maak, het Moyane moontlik Suid-Afrika meer skade berokken as enige ander individu.
"Ons is van volste voorneme om toe te sien dat hy 'n gepaste prys vir sy strafregtelike optrede betaal."
DA eis 'plaas Wes-Rand dringend onder administrasie'
Ja ne, hyt goeie beamptes links en regs gefire, en toe byt hyself in die stof
Uiteindelik,dankie tog! Hy ook baie verliese veroorsaak by SARS.
Brutus, Dis eintlik dieselfde plek…
Baaaaaiiii Tommy….ek is seker jy het n groot goue horlosie wat iewers op jou wag wat jou maatjies vir jou bere. Hoop nie ons sien of hoor weer vinnig van jou nie